b'\n_START_ARTICLE_\nJapansk l\xc3\xa6rk\n_START_SECTION_\nBeskrivelse\n_START_PARAGRAPH_\nJapansk L\xc3\xa6rk er et l\xc3\xb8vf\xc3\xa6ldende n\xc3\xa5letr\xc3\xa6 med en bred, kegleagtig v\xc3\xa6kstform. Stammen er ret og gennemg\xc3\xa5ende til toppen, og hovedgrenene er sv\xc3\xa6re og vandrette. Barken er f\xc3\xb8rst r\xc3\xb8dbrun og senere gr\xc3\xa5brun og sk\xc3\xa6llet. Stammebark bliver efterh\xc3\xa5nden opspr\xc3\xa6kkende og furet. Knopperne sidder dels p\xc3\xa5 \xc3\xa9t\xc3\xa5rsskud, og s\xc3\xa5 finder man dem enkeltvis ud langs skuddet, og dels p\xc3\xa5 \xc3\xa6ldre grene, hvor de sidder i bundter \xc3\xa0 20-30 stykker p\xc3\xa5 ganske korte, vorteagtige dv\xc3\xa6rgskud (se billedet i boksen til h\xc3\xb8jre). _NEWLINE_N\xc3\xa5lene er bl\xc3\xb8de og lysegr\xc3\xb8nne. H\xc3\xb8stfarven er gul. Hanblomsterne sidder p\xc3\xa5 undersiden af vandrette skud, men de ses ikke meget. Hunblomsterne sidder derimod i oprette, r\xc3\xb8de stande, som er meget i\xc3\xb8jnefaldende. Koglerne er korte, brede og oprette med tilbagekr\xc3\xa6ngede sk\xc3\xa6l. Fr\xc3\xb8ene spirer villigt._NEWLINE_Rodnettet best\xc3\xa5r af kraftige, dybtg\xc3\xa5ende hovedr\xc3\xb8dder. Sider\xc3\xb8dderne ligger h\xc3\xb8jt i jorden og er fint forgrenede. Alle L\xc3\xa6rkearter har samliv, mycorrhiza, med svampe, f.eks. l\xc3\xa6rkens r\xc3\xb8rhat._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 30 \xc3\x97 10 m (40 \xc3\x97 30 cm/\xc3\xa5r).\n_START_SECTION_\nHjemsted\n_START_PARAGRAPH_\nJapansk l\xc3\xa6rk findes i blandede l\xc3\xb8v- og n\xc3\xa5letr\xc3\xa6sskove p\xc3\xa5 den japanske hoved\xc3\xb8, Honshu, i op til 3000 m h\xc3\xb8jde. Her er jorden vulkansk, dvs. por\xc3\xb8s og n\xc3\xa6ringsrig. Nedb\xc3\xb8ren er rigelig: 2000 mm/\xc3\xa5r.\n_START_SECTION_\nAnvendelse\n_START_PARAGRAPH_\nDen japanske l\xc3\xa6rk kom f\xc3\xb8rste gang til Danmark i 1889 og er fra tyverne blevet plantet ret almindeligt i vore skove, hvor den synes at trives godt. Den har den fordel frem for europ\xc3\xa6isk l\xc3\xa6rk, at den ikke angribes af svampesygdommen l\xc3\xa6rkekr\xc3\xa6ft. Japansk L\xc3\xa6rk har ofte grove grene, der giver store knaster, hvilket g\xc3\xb8r veddet mindre anvendeligt. Men til geng\xc3\xa6ld s\xc3\xa5 plantes den ofte i l\xc3\xa6hegn._NEWLINE_L\xc3\xa6rkearterne er lystr\xc3\xa6er. L\xc3\xb8vet er meget surt (pH=3!), s\xc3\xa5 det oms\xc3\xa6ttes kun langsomt. Frugtlegemer af l\xc3\xa6rkens r\xc3\xb8rhat, der vokser i symbiose med l\xc3\xa6rk, er velsmagende og de ses ofte under tr\xc3\xa6et. _NEWLINE_I julehandlen kaldes koglerne fra japansk l\xc3\xa6rk for "Rosenkogler", og de foretr\xc3\xa6kkes til pynt.'